有哪些翻译作品完美做到「信达雅」的水平？
 西班牙籍耶稣会传教士庞迪我（Diego de Pantoja）在大明传教时， 为了更好传达天主教教义， 曾写过一本名为《七克》的宗教著述， 主要讲述如何克服七宗罪， 然后是用纯文言写的............................目标读者群体是士大夫 原书很长，放上他讲暴食的篇章。 塞饕第五 饕如壑受以节塞之作塞饕 饕者何。食饮无节嗜也。多言忿怒。哗嚣。淫欲。沓贪。懈怠于善。诸情其流耳。夫饕者。我身中最密迩之敌。修士所当先攻先胜也。身中形敌不先胜。徒攻身外神敌。必不胜矣。讨四境之寇。遗国中之叛臣。何益耶。矧身中之情。莫劣弱。莫易识。易胜于饕情者。弗能胜劣弱。能胜强梗欤。是以古今圣贤德士者。无不由克己而成就其功德。升受天报也。若稽克己之迹。无不以克饕肇业耳。 夫天主所自造之物。皆有定趣也。造人之灵。使能明实理。蹈实善。因而事天主。升受天国之永乐焉。造人之形躯。使为神灵役。辅之为善矣。知形躯不食饮不生。故造多味以养其生焉。人食饮以养身。俾有力以辅神于善。意合天主之意。食饮为德。且不必过节。身王而德建矣。若食饮图乐。意悖天主之意。即食饮为非义。且必过节。身强与心德咸消矣。圣奥斯定云。尔食饮以节。特以养身。纵口不言尔食饮。赞美天主也。若图乐者纵口鸣赞尔食饮。亦亵之矣。夫人愿欲所趣向者，美好而已。美好有二。一曰利美好。一曰义美好。一曰乐美好。尔食饮以节。利义乐。二咸享也。否则咸亡焉。故食饮图乐者。唯独伤身损德。所图乐并消亡矣。 利美好亡。何也。语云。厚味百疾。灯非膏不燃。膏溢亦减。谷非水不成。水淫亦朽。火非薪不炽。薪厌亦熄。食饮以节。身养与身安。兼保也。否则兼损焉。医方亦云。前食未化。又加餐焉。必生疾矣。色搦加曰。人有酷视仇我者。未如饕情知酷视服我者。人有仇。能盲之。怒必熄矣。饕于从之者。盲之。聩之。喑之。弱之。老之。终而杀之。以微体顷刻之乐。遗全体终年之忧。以一肴之妙甘。屡致数年辛药之苦。故曰。饕情如盗。亲我以杀我。又曰。兵刃所杀人寡。饕所杀人甚多矣。能克饕者。必能护斯微形之安。延其寿期耳。夫寿者。众人冀之。饕者独否乎。岂然哉。第善德万状。自相契合而私欲自相刺谬也。故此欲所嗜。彼欲所忌。饕之所期。寿愿所避也。一欲既发。遂蔽心明。讵惟不使正理。亦特令视是欲所愿。而不令视彼欲所憎。使视斯欲之益。不使视彼欲之损。是人欲之微益。恒兼于大损矣。故曰。从欲者。爱其身命。而又憎其身命。勿论修德。即保身全形。岂不悉在克己寡欲哉。 义美好亡。何也。义思道行。悉由灵神生。邪思回行。由形躯生。两情如敌寇。相攻互斗。其一弱矣。益此必损彼。益彼必损此。丰养形躯者。兼养其情欲。形躯增强。其邪情回行。日繁日盛。灵神替弱。其善念义行。日少日微矣。经云。厚视其仆者。后必觉其忤逆耳。此之谓也。语曰。饕腹不抱清念。欲革邪念。而厚养口腹者。犹恶木繁盛而加溉壅也。驴马厚养之。久习闲放。后载之。必逆而弃任。跨之必弃主。御之必不顺辔衔矣。若薄食肄劳之。即重任不逆。行止迟速。惟言謦欬。不竣鞭箠也。我形躯之情。与驴马何异。丰育之。久居逸乐。必抗畔不复理命。而反自擅纂为主。习以劳事。淡泊滋味。其听从道心之命。必甚易焉。故曰。形躯优乐。灵神遽病。形躯居苦。灵神病愈矣。 圣法兰济入道时。求天主论以精进之术。忽闻有声云。法兰济。避世乐如真苦。抱世苦如真乐。圣人多年如命。既试其益。曰。天主赐我明悟此理。邪魔正寓于丰食逸乐之中。恣口腹之乐者。邪魔遂轻忽之。敢攻而几胜焉。南海岛有吞牛之蛇。百兽皆畏避之。无法可制。独食牛既饱。绝不能动乘。此时一人能脔截之。修士自辞世乐。而择居苦处。就食饮如就药。特取所须。以保身安。救饥渴之病。邪感之大宝已杜矣。邪魔之煽。诱必希。惧不我胜。而弥攻固其功德焉。古贤有言。口者心门。邪魔以饕主口。一切邪情。皆令入心。故饕者。邪魔所加于人口之衔也。随欲牵之。 夫邪魔侵败我心德。悉由我形。我行讵非我敌耶。我厚养之。实养我敌。而自己为养我也。谬孰大乎。夫攻敌者。能困围之。隔绝其食饮。乃能必其胜矣。形躯为敌最强。欲胜其欲。而不减粗其食饮。杀其强梁。从古莫能克之。今人岂无愿胜之者。第欲兼保厚味。大存其逸乐。不舍旧而更求新。岂能就哉。夫减粗肴味。岂独益于神灵。亦大益于肉身也。神灵或因节德。建功蒙吉。或因饕馋。犯罪受殃。肉身悉从之于行。岂不从之于报耶。 夫乐亦苦种。苦亦乐种。今不以苦栽。后安能以乐收。今乐。后又乐。今世后世皆为第一。今世满腹。后世满心。万万不得也。暂饥以得永饱。畴不谓益哉。况我此肉身者。稍若其情。遂以为例。必且固握。不肯舍置也。先为之暂宽。后自以为永规。先为能免之偶乐。后为不能知切须。先为微娱。后为重任。可不慎启其端乎。古有贤人。甚廉于食饮。遘疾。其徒劝之。稍洗腆。病已复故。答曰。尔今以为暂。恐此身后以为常。要我勿绝之。难复于故矣。是则外壳愈。而内心疾也。何如勿开其端乎。 甘乐之美好亡。夫饮食之甘。不生于丰腆。生于饥渴也。今人或因病。或因饱。饥渴皆暂止。此时得丰美味。必厌弃之矣。正饥渴者。虽设粗淡味。必甘尝之。恣饕者腹恒饱饫。焉能享饥渴所烹调美味之乐哉。故曰。恣乐者不享乐。乃事乐也。廉士必俟饥渴。然后食饮。苟弗得所喜厚具。必俟我不厌草具焉。中士亦曰。晚食当肉。 色搦加曰。廉士必不犯食饮之持。必用庸常易化之物。食期既逮。特就于食。不就于乐。故饥引之食。渴引之饮。不令旨酒佳肴。牵我就食饮焉。盖修士于情欲。不务从之。惟务止之。微物可止之。安用丰美物从之耶。达略西国古大王也。城破国烬。幸奔脱渴甚。于枕骸流血中。得潦水饮之。曰。生平饮水。无甘于此者。此岂潦水甘哉。渴甚。甘之矣。 食饮非乐。乃苦也。人以饥渴为大苦。食饮能除之。谓乐。既除饥渴。若遇饱。即又觉食饮为苦。而望饥渴矣。食与饥两苦相寻。前苦之终。后苦之始。如出火入水。出水入火。俱不可久。俱不可恃。天上全乐之域。饥渴之疾既去。食饮之须亦已。 夫食饮之乐。微体瞬息之乐也。今人所特重。味之甘旨。喉舌之间。二寸而已。过是则已矣。寸体之乐。而穷土中水中空中之物。不足应之。片时之乐。而经岁累月不足备之。不亦异乎。牛与象虽大身。数亩之地。足生之。而天下之大。万物之众。不足养一人之微躯。何哉。真饥渴不难止。嗜饥渴难止。饥渴不侈奢。饕侈奢。性所须。不劳力而易营。饕所嗜。甚劳力而难营矣。兽虽大身。其食饮特以养体。已饥渴故易足也。饕者食饮以狗嗜。故虽大劳。必不能足焉。语曰。欲食而得饱。勿加飱。惟减嗜。 夫食饮之嗜。非饥渴也。饥渴者。身之实乏。食饮之嗜。饕之伪乏也。彼微食而足之。此愈食愈不足。譬之实渴。与中消之渴。彼饮微水即息。此弥饮弥炽。故曰。狗饕就食者。以食求满而益虚。求饱而增饥。以无饥生饥。饥安所底止哉。经云。善者食而饱。恶者之腹。不知足矣。故饕者未尝能饱。纵得如意。又患不足如意也。得尽如意。又或患烹调不如意也。纵三者皆得如意。又患无腹能容纳之如意矣。非乏粮。即乏橐。非腹大于食。即馁大于腹。非恨食饮不足腹。即恨腹不足食饮。故曰。世人所称乐者。稍逾节度。辄始为苦。又曰。斯身所陈乐者。浊且暂。且贻悔。且非甚廉以用之。遽转为患焉。 古有良庖。诸国皆重之。至辣则德国。国主令之速出境。若曰。我国人愿其以勤劳至饥渴。以饥渴甘庸常之味。 夫藏粟之宫多鼠。恣饕之心多罪。恣饕必恣贪淫。古贤有言。去饕而贪淫自已。饕之为主甚侈。非大费莫能给之。从饕者。数月之大劳所萃。不足备饕主之一飱。能不流于贪窃以给之乎。食饮淡泊。淫欲发微。食饮丰厚。淫欲发猛。人减薄食饮。可以消形之邪气。护形之强。犹当为之。矧可以消心之贪淫。护其精灵哉。或告一贤曰。我淫欲猛发难制。贤曰。我比不尔。问故。曰。此身我养之甚薄。不令至饱。所思食饮。弗暇及娱乐矣。 夫饕者。亦谓之怠惰之母也。恣饕者。未食之前。食饮之念最繁。道德之虑。无由自入。有益之业。悉不暇为。食饮之后。腹首俱重。目冥神昏。惟思寝寐。道虑德愿。沉沦不振。有益之业。尽无力为之。何者。神瘞于果然之腹。犹身陷泥中。莫之或援矣。 圣伯尔纳多箴其徒曰。尔就食时。须念食饮之后。尚须务道德诵念之神业也。以此意豫度量食饮之多寡。乃可令得中不过节矣。若食饮至前。后度其多寡。则目视色。鼻闻香。口尝味。皆令人深向之。因而强其胃慭受之。欲持中不过。则甚难也。胃受过多。内火不能化。是以其养身者污身。厌身矣。内火亦并受损焉。譬之于烛。内心与外膏称者。膏不淋溢。烛为明朗。若膏过多。火能溢之。不能消之。则光暗膏溢。烛污而速灭焉。 饕又能贫人。经云。饕情必致贫匮。圣厄勒卧略曰。随饕者。形躯及灵神之害甚众。且无论他害。特令人空费天主所赐。育身。养家。遗子孙。周贫乏。以赎己罪之财。而致贫乏。亦甚可畏避焉。况斯身形。正为无底之橐。且凡所盛贮。遽变为朽污。以贵美物实之。何益哉。色搦加云。尔得饱腹。养身之物足矣。凡腹所受。无论好丑。皆并朽坏之。何必丰美乎。 色搦加云。凡从口腹者。宜俦之鸟兽。不宜俦之人类矣。相彼鸟兽。饥渴既止。食饮与食饮之思虑俱止。而安享饱饫之乐亦未有伤食而病者。尚可谓有节也。独人明知伤食致疾。险危其身。曾不知辍。前咽未毕。遽图后餐。腹满欲裂。而虑食若大饥。何也。饕情令人饱中饥渴。固其所犯受罚正义耳。 廉士不独戒嘉味与多食。尤戒因食饮图乐矣。若食饮不图乐。虽难过节。其为过微且小矣。若因嗜乐故过节。所食虽贱陋。其为过尤大。为真饕焉。故欲识饕与否。勿视所食饮。惟视以何意食饮。与其食蔬饮水以应嗜。毋宁旨酒佳肴以应性也。鸟兽所食。不若于人。可谓廉于人乎。廉士食饮。我为口腹主。故食旨不伤其饰。饕者食饮。我为口腹奴。故食粗亦伤节矣。食旨过节小有辞。食粗过节。尤呈饕乎。 饕患过节。酒最大。酒譬之雨焉。徐徐零。故入土深。能增土膏。若猛而骤。无益于泽。土脉荡尽矣。节饮之酒。能养和。消忧。增力。外形与内灵咸益焉。过节者反是。行与灵皆溺于酒涛。颠倒迷暓。目无视。耳无听。体无觉。心无明。百骇乱营。行与灵皆束缚于酒。固于桎梏。尽失其所为人矣。故曰。犯淫者生而犹死。酒醉者犹死而已殓也。死者无生。善恶并止。醉者善念悉去。恶念愈生。嘉言懿行尽亡。而妄言回行群出焉。醒时所必不敢为。醉则悉为之。故曰。救醉者。阖门于诸善。而辟门于诸恶。经云。孰争乎。孰伤乎。孰陨于坎乎。孰目凿乎。孰不虞之死乎。不亦肄于爵。务饮酒者乎。又云。离智者于道。莫女与酒若也。圣奥斯定云。酒过节。则夺心。钝五官。昏灵神。煽淫欲。淆舌。朽血。弱体。销精神。减寿命。又云。酒柔魔也。甘毒也。饴罪也。服之者。非特犯罪。全是罪也。自以为饮酒。而实饮于酒也。故经云。子勿自欺。酒醉者。无份于天国也。奈何哉。有人焉。欲醉以解忧。我劝醉以敬客乎。戒之哉。 今人设席丰盛。以为优宾荣己。实则慢宾辱己也。以丰厚待客者。以淫根投入腹中矣。且意彼喜厚厌薄。故厚奉之。正以讪其侈奢。无节廉耳。岂不甚慢之乎。古有贤者。或设席邀之。贤者曰。待我。如以我为德士。可也。夫我以丰厚待人为敬人。必也。望人以丰厚待我为敬我。岂非明显己之不廉。正自辱乎。琐加得延众宾。为俱甚薄。或诮之。答曰。人以是待我。我谓敬我。我以是待人。亦意人谓我敬己也。且必客廉士。不谓不足矣。彼非廉者。我谓有余矣。 醉者人所自喜之暂狂也。利爵国之法。因醉犯罪。戮倍于常。今大西诸国之法。因醉犯罪。自承醉者。截轻于常也。行僇虽异。法意则同。彼曰。醉为万罪根底。人故饮致醉。是故欲犯罪。罚宜倍重也。此曰。人灵而自承酒醉。是自承为狂人。辱莫甚焉。遂可当大僇耳。故有志者。或因醉取罪。宁受全刑不自承醉矣。大西国之俗。生平尝一醉者。讼狱之人。终不引为证佐。因为不足信故也。或詈人以醉。则为至辱。若挞诸市焉。 夫酒者。俗谓之无舵之物也。海舟失舵。随风进退。莫能使之正行避险也。理心者。人之舵也。理心以酒蔽蒙。人遂失其舵矣。故口舌容貌。皆随救紊乱。而动静俱失其威重。浪笑。戏言。詈言群出。诽言尤多。是且不独食禽兽之肉。又食人肉。不徒饮酒。又饮人血。易致大祸焉。凡令人漏泄中心之秘藏。莫酒若也。海风入水。波浪涌起。海底尽露。酒风入人。谈言之波浪亦起。心底尽露矣。辣则德。中西名国也。其速张筵。客既集。则有监史戒之曰。此中之言不出堂。有外传者。目为卑人也。故彼国有谚云。我憎有心计之客。知酒能乱人舌。令人慢人辱己。抒写秘密。故酒间所闻言。不令得传。以为大戒焉。国事以密成。若机务漏泄。亦易致大乱矣。故治国所最忌者。彝酒也。经云。治国者。无畀之酒。酒所主。无秘计故耳。今大西诸国之俗。好酒者。不得与闻国事。防不密也。诺琐王。有他国使臣来。先设席盛馔。酒酣。扣之。遂能尽探其心意。及其国之秘计矣。 酒淫薪也。恣酒不恣淫。鲜矣。经云。慎勿酒醉。淫在其中故也。西国上古之俗。少年及女人。皆有厉禁。勿饮酒。女人饮酒。犯奸也。今世女人或少饮。甚稀。女而醉。古今未闻焉。男子未三十。亦不得尝一勺酒。盖少年及酒。淫之两翼耳。年少者。内火方炽。淫欲怒发。犹且难防。饮水减之不足。矧加酒以益火乎其淫念淫行可绝。贞德可翼哉。岂必少年。凡有志绝淫守贞者。皆视酒为贞德之毒。非因疾弱。万万不获已。必弗尝之。 酒入适心。心者诸情欲之地也。心血以酒炽。诸情与俱炽。始灭者复生。已生者增力。皆勃发焉。是以酒盛者。喜怒淫欲酷虐傲妬。诸情皆纵理心为酒烟蒙蔽。不能尽用其力以防之。罪益增。德益消矣。夫酒为诸德之敌。诸恶之媒。而人不知以节用之。哀哉。 酒能伤心计。故健酒者健忘。又损神智。令人昏愚。经云。乐酒者不能成智。又云。智者不索与务逸乐人之地。谚亦曰。娱乐之城智无寓。何也。果然之腹。念虑不精微。故不能澄撤奥远之理。撒罗满西国宏智之王。曰。我思迁心于智。故誓绝酒。酒人者心恒昏昧。虽积大智。亦不能用其智。心意口言。弗智所令也。酒所令也。 海舶风波之险。舶师尚能用智。设方略救之。遇劫掠。能力敌之。若多渗水。载物过重。虽风恬海静。师智舶坚。役众艺精。亦自以本任沉沦。终不能救之。恣饕之人。腹果于酒肉。善念。规劝。羞怍。地狱之畏。天堂之望。与凡一切迪善董恶之道。悉不能动其心。而念虑愿欲。灵神与形躯。皆沉于罪海。莫或能拯救焉。 夫食饮无定度。特取所须以益心力。保康宁。斯美矣。定所须。勿听饥渴。何也。壮强者饥渴之嗜。恒过所须。试听从饥渴之嗜而食。食已。必过饱。胃气亦不能尽化。不听饥渴之嗜。食不至饱。食已必不饥。自知足矣。而胃气愈强。乃知真急了所须有限。过此以往。皆饕嗜也。是以欲止饕者。宜渐次度量。详审纠察。本身所须。应多应寡。觉多则减。觉少则加。持中而止。求定所须。勿竣食时。宜先自定。既定之后。万勿为伪饥渴所欺。美味所牵。致令逾限可也。 圣依纳爵箴其徒曰。尔能辞甘旨。习食饮蔬恶。可饕愈易也。即食佳味。不能全消其味乐。能减耗之。亦可矣。问减耗之道。曰。就食。必豫备食时所思道德之事。圣贤之德行。或使形与神各得其养。心有所思向道德之事。必不复倾于食饮。而益减其娱乐。绝其流于饕之几焉。且量定所当食饮。必在不饥渴之际。至饥渴时。万万勿违之。 古贤笃罗陡者。有多少年从游学道。觉其食饮过度。欲节之。初任令食。后稍减之。匝月。问饥否。曰。初减时稍饥。今已习不觉矣。次又减如初。渐令归节。不自觉饥苦焉。 圣未曾德亦箴其徒曰。多味至前。尔取嗜所不乐。舍其所向乐。以克饕可也。其徒曰。物皆天主所造用以养人。奈何舍好取恶耶。天主所多味。如大王宴设也。多寡丰约。岂以宾客所当食饮为度。特以其至尊富。所应借为度矣。天主博造嘉味以显全能。敷布其无量德也。令人感其宏惠。因而爱事之。且令人取舍其中。以克饕习节也。若无此众多味者。人无从得饕。是天主自节之。曷显人之能节乎。 夫人因向物乐过当。得罪物主。今舍不犯义之物乐。以督责所取非义之娱。赎其罪负。感天主赦宥之。不亦宜乎。圣奥斯定云。绝酒肉及诸美味之意。非因物有恶不可食者。惟以督谪本身赎其罪尤也。人自知犯罪愈多且大。愈宜断娱乐。既违于大。何不自责于微小。因饕背天主。离于道。固当因饥渴之微。责令复向天主。归于道矣。 不独责已违之罪。亦防未违之罪。圣厄勒卧略云。不流于非义者。独能节用其义者是也。圣奥斯定云。辞谢嘉味。恐厚育形质。并育其邪情。形腴情壮。故难敌矣。形质犹地。地本沃饶。复加溉壅。其生物愈繁硕畅茂焉。地瘠少壅。生物亦简微羸瘠也。食薄形癯。情欲虽发。替弱易克耳。食丰体充。情发甚猛。难敌矣。 饕情忽发。宜思世间贫匮者甚多。冀得疏粝充肠则为大幸。尔应饕一飱之费。足救夺人之饥。尔一人饕。不令多贫人饥乎。天主赐尔大财。尔遽以恣饕。用天主之恩。以违天主。背本负恩。罪孰逭乎。天主生尔。欲尔勤于为善以事之。尔念虑。尔功业。悉在供口。年月时刻。尽用乐腹。尔奉腹如奉天主。腹为尔天主乎。盍思凡圣贤德士。今与天神同福者。皆由减耗食饮之乐。忍饥渴之苦。仅乃致之。尔终年务饕娱。与圣贤异行。能与同报欤。奚啻不蒙天报。亦缘微体之暂乐。致全身之永殃。不思甚哉。  